Zajac, Pavol, poslanec NR SR (2014-04-02):
Vážená pani podpredsedníčka Národnej rady, pán navrhovateľ, pán spravodajca, dámy a páni, nedá mi, aby som sa k tejto téme nevyjadril, lebo k téme elektronického výberu mýta a firmy SkyToll som sa tu niekoľkokrát vyjadroval veľmi kriticky, naposledy pri odvolávaní premiéra Roberta Fica. Zopakujme si základné údaje, ako firma SkyToll prišla k zákazke na elektronický výber mýta. Prvá vláda Roberta Fica v roku 2009 túto firmu SkyToll vybrala v súťaži, keď troch lacnejších uchádzačov vyradila zo súťaže a zostal tento jediný uchádzač, firma SkyToll. Myslím si, že sa jednalo o čiastku 850 mil. eur. Rozdiel medzi najlacnejšou ponukou, ktorá bola vyradená a touto ponukou bolo 200 mil. eur. Pre tých, ktorí ešte rozmýšľajú v slovenských korunách, to bol rozdiel 6 mld. slovenských korún. Preto som to tu niekoľkokrát označil za biznis desaťročia. Dámy a páni, v tomto roku SkyToll cez, alebo štát pomocou elektronického výberu mýta vyberie od nákladných dopravcov čiastku okolo 150 mil. eur, ale náklady v tomto roku, náklady NDS voči SkyToll-u, to znamená štátu, občanov Slovenska voči SkyToll-u je na úrovni 100 mil. eur. Sto miliónov eur sú náklady, splátka pre SkyToll. Mimochodom, tá sa navýšila v tomto roku o 20 mil. eur. Minulého roku sme zaplatili 80 miliónov, toho roku zaplatíme 100 miliónov. Áno, rozšírili sa cesty I. triedy, ktoré sú monitorované, monitorujú sa cesty II., III. triedy. Keď som sa niekoľkokrát ministra dopravy Počiatka pýtal, koľko to tento štát bude stáť, neodpovedal mi. Niekoľkokrát som sa, až konečne na hodine otázok, keď už sa nemohol tejto odpovedi vyhnúť, tak sa dopracoval, tuším, k nejakej čiastke 4,5 milióna. Kolegovi Hlinovi už ale odpovedal, že to bude navýšenie na úrovni 13 miliónov, lebo medzi tým to aj firma SkyToll priznala, že to bude navýšenie na úrovni okolo 13 miliónov. A čuduj sa svete, v štátnom rozpočte je to navýšenie o 20 miliónov. Preto súhlasím s navrhovateľmi, že jedná sa o monopolné postavenie. Naozaj, firma nemá konkurenciu, nikto druhý nevyberá elektronické mýto, ani nemá vlastne šancu vyberať. A preto, aj keď nie som zástanca zvyšovania daní, ale keď sa tu jedná o tak evidentný monopol, o evidentný biznis desaťročia, ktorú urobila prvá vláda Roberta Fica, ktorý bol zabetónovaný nepriestrelnou zmluvou, ktorá sa nedala ani počas vlády Ivety Radičovej zrušiť, pretože túto zmluvu si samozrejme písala firma SkyToll a najlepší právnici, akých mala, tak preto súhlasím s týmto návrhom a aby takýto monopol bol dneska zdanený navýšenou čiastkou. Takto by do štátneho rozpočtu prišli ďalšie finančné prostriedky, ktoré by sa mohli využiť aj na opravu ciest II., III. triedy. Rád by som sa ale vyjadril aj k tomu, keďže poznám situáciu aj tu v Národnej rade, ale hlavne vzťah vlády Roberta Fica ku firme SkyToll, predpokladám, že tento návrh zákona nebude schválený, lebo vláda Roberta Fica je veľmi úzko previazaná s firmou SkyToll. Dovoľte mi ešte jednu poznámku, aby bolo jasné, že tento biznis desaťročia, to elektronický výber mýta nie je spojený len s firmou SkyToll. Okolo tejto firmy sú ďalšie firmy, ktoré na niekoľko desiatok rokov majú zabezpečený biznis okolo toho elektronického mýta. A to je ďalší nezávislý znalec, nezávislý znalec firma Logica, ktorej takisto platíme niekoľko stotisíc eur ročne a takisto na firme NDS je od začiatku, odkedy sa len spustila súťaž do dneska, poradca, tá firma sa volá Process Management, títo si takisto fakturujú každý mesiac čiastku vo výške 40 až 60, 70, 80-tisíc eur mesačne. Keď tu hovoríme o stámiliónoch eur, tak sa zdá, že tak 40-tisíc, 50-tisíc mesačne, skúste si to vynásobiť krát 12 mesiacov, vynásobte si to krát štyri roky a prídete zase ku miliónom eur. Takže nielen firma SkyToll, ale aj ďalšie firmy, ktoré sú spojené s elektronickým mýtom, vyciciavajú štátny rozpočet o ďalšie milióny eur a preto oprávnene hovorím, že to je biznis desaťročia a súhlasím s týmto návrhom zákona. Ďakujem za pozornosť.